**Predkladacia správa**

Návrh nariadenia vlády Slovenskej republiky, ktorým sa mení nariadenie vlády Slovenskej republiky č. 46/2009 Z. z., ktorým sa ustanovujú požiadavky na aerosólové rozprašovače v znení nariadenia vlády Slovenskej republiky č. 300/2013 Z. z. (ďalej len „nariadenie vlády“) je vypracovaný v súlade s § 2 ods. 1 písm. h) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky.

Cieľom návrhu nariadenia vlády je do právneho poriadku Slovenskej republiky prebrať smernicu Komisie (EÚ) č. 2016/2037 z 21. novembra 2016, ktorou sa mení a dopĺňa smernica Rady č. 75/324/EHS, pokiaľ ide o maximálny povolený tlak aerosólových rozprašovačov a s cieľom prispôsobiť jej ustanovenia o označovaní nariadeniu Európskeho parlamentu a Rady (ES) č. 1272/2008 o klasifikácii, označovaní a balení látok a zmesí (Ú. v. EÚ L 314, 22. 11. 2016).

Predmetom návrhu nariadenia vlády je v súlade s preberanou smernicou zvýšenie maximálneho povoleného tlaku aerosólových rozprašovačov s nehorľavými hnacími plynmi a úprava požiadaviek na označovanie v súlade s úpravami stanovenými v nariadení Komisie (EÚ) č. 487/2013, avšak bez toho, aby boli uložené nové povinnosti.

Účinnosť nariadenia vlády sa v súlade s preberanou smernicou navrhuje na 12. február 2018.

Predkladaný materiál nemá vplyv na rozpočet verejnej správy, na podnikateľské prostredie, nemá sociálne vplyvy, vplyvy na životné prostredie, vplyvy na informatizáciu spoločnosti a nemá ani vplyvy na služby verejnej správy pre občana.

Návrh nariadenia vlády je v súlade s Ústavou Slovenskej republiky, so zákonmi a ostatnými všeobecne záväznými právnymi predpismi platnými v Slovenskej republike, s medzinárodnými zmluvami, ktorými je Slovenská republika viazaná, ako aj s právom Európskej únie.

 Materiál bol predložený na medzirezortné pripomienkové konanie, ktorého vyhodnotenie je súčasťou materiálu. Na rokovanie Legislatívnej rady vlády SR sa návrh nariadenia vlády SR predkladá bez rozporov.